钦定古今图书集成/历象汇编/庶征典/第012卷 > 《为水潦灾异陈情表》〈武后〉李峤
## 钦定古今图书集成/历象汇编/庶征典/第012卷 > 《为水潦灾异陈情表》〈武后〉李峤

臣峤言：“臣闻明主程才，先求于称职；忠臣效用，必务
于量己。然后庶官无废，百度以康。若使假凤登朝，真
龙不驭，将缘鹤之鼎，方忧于折足；和鸾之驾，必诫于
倾辀，岂徒钟鼓生祆，蛮夷起笑而已。臣瓶筲贱器，驽
蹇轻姿，同鼯鼠之五伎不成，异飞鸿之六翮兼备，遭
逢幸会，累叨阶级。陛下降非常之泽，垂不次之恩，升”
之冢司，握九流之铨管；委以枢近，参万几之损益。傅
说作舟之命，徒奉箴规；仲山补衮之谈，曾微答效。致
令衡镜失序，纪纲不张，官僚日增，府库岁减。谬职之
谤，或讥于画武续貂；败官之尤，有议于喧卢吠鹊。下
生朝野之蠹，上悖阴阳之和。水潦为灾，虑深于昏垫；
黎氓失稔，忧在于沟壑。轸皇情于南面，坠国庾于西
成，亏变理之则，失平分之度，推其咎戾，实在微臣。昔
者尧逢阻饥而四岳咨访，汉遇灾异，而三公策免，举
遗才而求俊乂，退不肖而清庶官，厥有由来，著于古
昔。臣缉熙莫效，尸旷无成，以拥肿之凡材，抱支离之
痼疾，久怀致寇之禄，犹带妨官之绶，䩄目而视，不遑
自安。是用启处惭惶，“寝兴诫惕，思解鹈鹕之服，愿辞
鹓鹭之行，庶得保愚公之庐，避贤者之路，以宁众口
之嚣谤，以答三灵之谴咎，则物情朝序，谁不谓宜。昔
干木辞第，恒思卫主；营平寝瘵，不忘忧国。当今兵戎
未静，费务方多，人庶空虚，官僚苟且，不可不深为防
虑，妙思政术。”臣衔恩佩德，念咎惭荣，虽智效无闻，自
甘于罢黜；而庸短所见，犹乐于输画。不胜区区之意，
谨昧死陈《利害事》一封，幸当明主不讳之朝，敢效愚
臣无隐之节。倘蒙赦其狂直，收其固陋，乃冀有益纤
介，效添山海。无任悚惧恳诚之至。谨诣朝堂奉表陈
情以闻。